Morgenstund på playa Villanaiotos hvor det gamle badehuset fortsatt står.

Idyll ved Mar Menor

Lo Pagan er opprinnelig en liten fiskerlandsby som du finner langs Mar Menor rett over grensen til Murcia, bare 20 minutter sør for Torrevieja. Sommerstid er turistene i flertall, og da kan det være vanskelig å finne parkering, men ellers i året er det god plass både på strendene og restaurantene. Her finner du flotte strender enten du vil bade i Mar Menor eller i Middelhavet. Skal du bade i Middelhavet er det bare å gå eller sykle ut på piren rett ut mot La Manga. Her er bademulighetene mange, og på veien ut kan du nyte naturens eget spa. Her pleier mange å smøre seg inn med leire som ifølge ekspertene skal inneholde sunne og viktige mineraler som gir helsebot. Lo Pagan er heller ikke så "turistifisert" som andre områder langs Costa Blanca og Costa Calida. Herfra er det bare 45 minutter inn til Murcia by og flyplassen San Javier er bare knappe 10 minutter unna.